  Анжелика Тихонова корреспондент Ижкарын йӧскалык театрын социологен, философи тодосъя кандидатэн Альберт Разинэн люкиськон ортчиз. Со 10-тӥ куарусёнэ шимес учыр бере эмъюртын улонысь кошкиз. Эшъёсыз но тодмоосыз верало, Альберт Разинэз котьку но элькунын, калык пӧлын, кунын югдур тунсыкъятӥз шуыса. Со котьма понна сюлмаськись, пӧртэм выжыысь муртъёсын эшъяськись адями вал. Со копак интернациональной адями вал. <…> Куректон воксё малпамтэ шорысь луиз. Мон понна со озьы. Пыд вылысь погыртӥз. Мон адямиез ӟечезлы оскисен тодӥ. Со ӧз улы одӥг нуналэн, со азьланез сярысь малпаськиз. Солэн коньывуонлы малпанъёсыз вал, со конференция дася вал Владимир Соловьёв, Удмуртиысь лулчеберетъя министрУдмурт калыклэн вашкала дырысен кылдэмез сярысь тодосъя конференция коньывуонэ ортчыны кулэ вал. Озьы ик пӧртэм пумо юанъёсты сэрттон-пертчон сярысь вераськонъёс мынӥзы, кудъёсыз дырез кулэ каризы но азьланезлы чакласькизы. Люкиськонэз радъяны элькун тӧрлыкъёс юрттӥзы. Озьы ик тодосчилэн кузпалызлы но нылызлы юрттэт сётэмын луоз. Ивортодэтъя «Удмуртия» агентстволэн редакциез Альберт Разинлэн ӵыжы-выжыосызлы но матысь адямиосызлы мур куректэмзэ вера. Ватсан Альберт Алексеевич Разин вордӥськиз 1940-тӥ арын 12-тӥ инвожое Алнаш ёросысь Кузюмгуртын. Со совето, росси, удмурт тодосчи но мер ужчи вал. 1962-тӥ арын «Химияя но биологияя дышетӥсь» ӧнеръя Дышетӥсьёсты дасянъя удмурт кун институтэз йылпумъяз. Удмурт кун университетын огез йӧскалык кусыпъёсъя лаборатория кылдытӥсь вал. 1992-тӥ арын Удмурт кун университетын Адями институт кылдытон бордын тыршиз, солэн кивалтӥсез луыса ужаз. Философи тодосъя кандитат, доцент луэ.Удмуртиысь Тодосчиослэн союзазы ужаз. 1990-тӥ аръёс кутсконысен Разин вӧсь арамаосын вӧсяськонъёс радъялляз но пыриськылӥз, ассэ «вашкала сямъёсъя туноен» нималляз. Удмуртъёсты вашкала вӧсяськон сямъёссы доры берытскыны ӝутказ. Разин «Удмурт Кенеш» огазеяськонлэн огез азьветлӥсез вал. Тегъёс: Ижкар Удмуртия удмуртъёс Мерлык  